Internasionale eer vir filantroop van SA | Netwerk24
Internasionale eer vir filantroop van SA
Dr. Christian Kälin, groephoof van Henley & Partners, skud blad met dr. Imtiaz Sooliman van Gift of the Givers nadat Sooliman die Global Citizen Award Vrydag in Londen ontvang het. Foto: Verskaf
Die Suid-Afrikaanse filantroop en stigter van die Gift of the Givers-stigting, dr. Imtiaz Sooliman, het die gesogte Global Citizen Award in Londen gewen.
Dr. Christian Kälin, groephoof van Henley & Partners, sê die Global Citizen Award word jaarliks aan ’n inspirerende individu toegeken wat ’n buitengewone bydra tot die verbetering van ’n globale gemeenskap maak.
“Dr. Sooliman het beslis die toekenning verdien omdat sy werk innoverend en visioenêr is. Hy het buitengewone moed en toegewydheid getoon en die werk wat sy stigting doen, het ’n noemenswaardige impak op die lewe van die mees kwesbare in ons globale gemeenskap,” het Kälin gesê.
Sooliman het die toekenning Vrydag in Londen ontvang.
Sedert die stigting van Gift of the Givers in 1992 het hy gesorg dat dit die grootste rampverligtingsorganisasie in Afrika word.
Dit is ’n wonderlike geleentheid om te wys waartoe die kontinent alles in staat is.
Sy span van 200 verskaf mediese hulp, -toerusting en -voorraad.
Hulle verskaf ook kos en water aan miljoene mense elke jaar.
Ná die groot aardbewing in Haïti in 2010, het hulle vier reddingspanne en hulpmateriaal na die land gestuur om te help.
Die stigting het ook die wêreld se eerste en enigste hospitaal in vraghouers gebou (containerized hospital) wat uit 28 eenhede bestaan.
Toe Sooliman die toekenning ontvang, het hy gesê die eerbetoon is ’n belangrike erkenning vir die noemenswaardige werk wat deur nie-regeringsorganisasies in Afrika gedoen word.
“Dit is ’n wonderlike geleentheid om te wys waartoe die kontinent alles in staat is. Om met so ’n toekenning vereer te word, beteken ons het die globale stempel van goedkeuring wat help bou aan die selfvertroue in ander om nie-regeringsorganisasies in Afrika te help,” het Sooliman gesê.
Meer oor: Gift Of The Givers | Londen
Gift of the Givers bring verligting
’n Geskenk aan Gift of the Givers
Ons is bedraad vir altruïsme